Prihod od prodaje ulaznica s utakmice hrvatske mlade reprezentacije U-21 u Puli namijenjen Down sindrom Centru

Hrvatska mlada reprezentacija u Puli igra prvu od dvije odlučujuće utakmice za plasman na U-21 Europsko prvenstvo 2023. godine, a Hrvatski nogometni savez, grad Pula, NK Istra 1961 i NSŽI zajednički će donirati sav prihod od prodaje ulaznica rehabilitacijskom centru "Down sindrom centar Pula", koji pruža rehabilitacijske terapije i druge usluge djeci i odraslima sa sindromom Down.

Izbornik Igor Bišćan i hrvatska U-21 reprezentacija u lipnju su osigurali drugo mjesto u svojoj kvalifikacijskoj skupini za U-21 Europsko prvenstvo te ih od plasmana na završni turnir dijele dvije dokvalifikacijske utakmice protiv mladih Danaca. Prva od dvije utakmice bit će odigrana na pulskom stadionu Aldo Drosina te je na rasporedu 23. rujna, s početkom u 18 sati.

U sklopu navedene utakmice, Hrvatski nogometni savez, grad Pula, NK Istra 1961 i Nogometni savez županije Istarske donirat će prihod od prodaje ulaznica rehabilitacijskom centru "Down sindrom centar Pula", jedinoj ustanovi u Hrvatskoj koja je specijalizirana za pružanje terapijskih usluga i drugih vrsta podrške osobama s trisomijom 21.

Informacije o prodaji ulaznica

Raspored prodaje

Ulaznice će biti dostupne putem interneta od 15. rujna u 10 sati na sljedećoj poveznici:
<https://nkistra.com/kupi-ulaznice/>

Ulaznice će biti dostupne i na blagajni kod sjeverne tribine stadiona Aldo Drosina, u sljedećim terminima:

- 20. rujna - 22. rujna: od 9 do 12 sati te od 16 do 19 sati

- 23. rujna (dan utakmice): od 12 sati do kraja prvog poluvremena

Cijene ulaznica

Zapad: 40 kn

Istok: 20 kn

Jug (tribina za gostujuće navijače): 40 kn